BLOCK TRADE คืออะไร
Block Trade เป็นวิธีการซื้อขายแบบจับคู่ซื้อขาย Single Stock Futures ที่ราคา และจำนวนสัญญาที่ตกลงกันไว้ เพื่อช่วยเรื่องสภาพคล่องที่ไม่เพียงพอ
     เมื่อประมาณ 2 ปีที่ผ่านมา บริษัทหลักทรัพย์ได้เข้ามามีส่วนร่วมในการเป็นผู้เพิ่มสภาพคล่องให้กับตลาด SSF วิธีการคือบริษัทหลักทรัพย์เหล่านี้จะทำตัวเป็นคู่สัญญาให้กับผู้ซื้อทุกคน  โดยมีเงื่อนไขว่า  ผู้ซื้อจะต้องซื้อจำนวนสัญญา SSF เป็น จำนวนขั้นต่ำตามเกณฑ์ ที่มีกำหนดขึ้นมาจากตลาดหลักทรัพย์  การจับคู่สัญญาของผู้ซื้อ และบริษัทหลักทรัพย์นี้เองที่เรียกว่า “BLOCK TRADE” โดยที่หากผู้เล่นต้องการเปิด สถานะ LONG บริษัทหลักทรัพย์ก็จะมารับเป็นคู่สัญญาเปิด สถานะ SHORT ทำให้ออเดอร์ทั้งสองฝั่งแมทช์กันได้ 
     ดังนั้น ในกรณีที่ราคาหุ้นขยับขึ้นไป ผู้เล่นก็จะมีกำไร และทางบริษัทหลักทรัพย์คู่สัญญาตรงข้ามก็จะต้องรับขาดทุนไปด้วย แต่บริษัทหลักทรัพย์ไม่ต้องการเปิดความเสี่ยงตรงนี้จุดนี้ จึงใช้วิธีป้องกันความเสี่ยง โดยการเข้าไปซื้อ “หุ้นจริงบนกระดาน” เอาไว้เท่ากับจำนวนที่เป็นคู่สัญญาให้กับผู้เล่น เพราะฉะนั้นแล้วบริษัทหลักทรัพย์ก็จะ “ไม่มีส่วนได้ส่วนเสีย” จากการเป็นคู่สัญญากับนักลงทุน เพียงแต่ทำหน้าที่เป็นตัวกลางให้นักลงทุนสามารถใช้ประโยชน์จากอัตราทดของสินค้านี้ได้

ตัวอย่างขั้นตอนการทำ Block Trade (ตัวเลขสมมติ):
- ผู้เล่นติดต่อมาร์เกตติ้งส่วนตัวเพื่อขอทำ Block Trade หุ้น CBG 1 แสนหุ้น
- มาร์เกตติ้งส่งคำสั่งเปิด long CBG 100 สัญญา ถึงบริษัทหลักทรัพย์ที่เป็นคู่สัญญา
- บริษัทหลักทรัพย์ทำการซื้อหุ้น CBG 100,000 หุ้นจากบนกระดานหลักเพื่อเป็นการป้องกันความเสี่ยงตามที่ได้กล่าวไปด้านบน
- ลูกค้ามีสถานะ long CBG 100 สัญญา หรือเทียบเท่ากับมีหุ้น CBG 100,000 หุ้น *** เหตุการณ์ทั้งหมดใช้เวลาประมาณ 1-2 นาที *** 

Note : 
การทำธุรกรรมนี้ ทางบริษัทหลักทรัพย์จะมีค่าใช้จ่ายในการทำการป้องกันความเสี่ยง (Hedging) ดังนั้นบริษัทหลักทรัพย์จะมีการเก็บค่าธรรมเนียมผู้เล่นไว้เพื่อเป็นค่าดำเนินการในส่วนนี้ไปด้วย หลังจากที่มีโบรคเกอร์เข้ามาเป็นตัวกลางในการทำธุรกรรมนี้แล้ว ปริมาณการเทรด SSF ผ่านช่องทาง Block Trade จึงโตขึ้นถึง 10 เท่าตัวเลยภายในช่วง 3 ปีที่ผ่านมานี้ จากเดิมที่มีการซื้อขาย SSF เฉลี่ย 10,000 สัญญา ต่อวัน ในช่วงก่อนมี BlockTrade พอมีการทำ BlockTrade เกิดขึ้น ทำให้ค่าเฉลี่ยเขยิบขึ้นมาที่ราวๆ 80,000 สัญญาต่อวัน 
เหตุผลที่มีความเป็นไปได้ที่จะทำให้ผู้เล่นเข้ามาทำธุรกรรม Block Trade มีดังนี้ 1. หุ้นที่สามารถทำ Block Trade ได้นั้น โดยมาจะเป็นหุ้นใน SET50 และ SET100 ที่มีทั้งกองทุน ต่างชาติ และ proptrade เป็นผู้เล่น ดังนั้นการใช้ศาสตร์ Technical Analysis ในการอ้างอิงจึงเป็นไปตามหลักการทฤษฎีมากกว่าการไปเล่นหุ้น Small Cap ทั่วไป 
2. เลือกทิศทางได้ทั้งในฝั่ง LONG และ SHORT เพราะฉะนั้น ไม่ว่าตลาดจะเป็นขาขึ้น,ขาลง หรือแม้แต่ไซด์เวย์ ก็มีโอกาสให้กับผู้เล่นอยู่เสมอ 
3. การทำ Block Trade ใช้เงินน้อยกว่าเมื่อเทียบกับการซื้อหุ้นในตลาด ดังนั้น ด้วยปริมาณเงินที่เท่ากัน ถ้าคาดการณ์ทิศทางราคาได้ถูกต้องจะให้ผลตอบแทนมากกว่าการซื้อหุ้น (แน่นอนถ้าผิดทางก็เจ็บกว่าเช่นกัน)
ตลาดการเงิน & ผลิตภัณฑ์และบริการทางการเงิน